|  |  |
| --- | --- |
| ikon | Országos Szakfelügyeleti Módszertani Központ**DR. KOVÁCS JULIANNA****országos házi gyermekorvos szakfelügyelő**Levelezési cím: 6795 Bordány, Honvéd u. 2.Tel./fax: +(62)288-450Mobil: +36(30)938-25-54   E-mail: kovacs.julianna@invitel.hu |

Ikt.szám: 7-14-2010.
Házi gyermekorvosok szakmai tevékenysége
műtét előtti vizsgálatok kapcsán

**Prof. Dr. Túri Sándor**
**Csecsemő- és Gyermekgyógyászati Szakmai Kollégium**
**elnökének**

Tisztelt Elnök Úr!

Tisztelt Kollégiumi Tagok!

A Komárom-Esztergom Megyei Önkormányzat Szent Borbála Kórház Orvos Igazgatójának kollégiumi megkeresésére a műtét előtti vizsgálatok vonatkozásában az alapellátási szakmai felügyelet részéről az alábbiakat válaszolom:

Az alapellátásban dolgozó házi gyermekorvosok/háziorvosok a hozzájuk bejelentkezett csecsemők és gyermekek számára végzett tevékenységét a 4/2000. NM. rendelet részletezi, mely **külön műtét előtti vizsgálatot nem nevesít**:

**4. §**(1) A **gyógyító-megelőző alapellátás keretében** a háziorvos feladatkörébe tartozik különösen az egészséges lakosság részére nyújtott **tanácsadás és szűrés, a beteg vizsgálata, gyógykezelése, egészségi állapotának ellenőrzése, orvosi rehabilitációja, illetve szükség esetén szakorvosi vagy fekvőbeteg-gyógyintézeti vizsgálatra, gyógykezelésre való utalása.**

(2) A háziorvos feladatkörébe tartozik továbbá:

*a)*a terhesgondozásban való közreműködés,

*b)*a közegészségügyi-járványügyi feladatok ellátása az 5. §-ban foglaltak szerint,

*c)*az egészségnevelésben és az egészségügyi felvilágosításban való részvétel,

*d)*külön jogszabályban foglaltak szerint az életkorhoz kötött szűrővizsgálatok elvégzése és az egyes népegészségügyi célú, célzott szűrővizsgálatokban való közreműködés, valamint együttműködés az ellátási területén ilyen szűrővizsgálatot végző egészségügyi szolgáltatóval és a végrehajtásért felelős szervvel,

*e)*az önkormányzattal kötött szerződésben rögzítettek szerint az ügyeleti szolgálatban való részvétel,

*f)*külön engedély alapján a kézi gyógyszertár kezelése,

*g)*külön jogszabályban meghatározott orvosi, orvosszakértői feladatok,

*h)*külön jogszabályban foglaltak szerinti halottvizsgálat ellátása.

(3) A **gyermekorvosi ellátás keretében** a háziorvos által a (2) bekezdésben foglaltakon túl ellátandó feladatok:

*a)*a csecsemők és gyermekek **gyógyító-megelőző alapellátása**, **beleértve a tanácsadást** is,

*b)*az újszülöttek, a veszélyeztetett csecsemők és gyermekek **szükség szerinti preventív látogatása**,

*c)*a **gyermekintézményekbe történő felvétel előtti orvosi vizsgálat**,

*d)*gyermekápolás címén a jogosult keresőképtelen állományba vétele,

*e)*a gyermekről **ötéves életkorában a külön jogszabály szerinti „fejlődési szint megítéléséhez az iskolai felkészítés elősegítésére” megnevezésű orvosi adatlap kiállítása.**

**5. §**(1) A háziorvos szükség esetén minden olyan közegészségügyi-járványügyi intézkedést megtesz, amely a lakosság egészségének megóvása érdekében szükséges.

(2) A háziorvos külön jogszabályokban foglaltak szerint végez:

*a****)*védőoltást** és azzal kapcsolatos tennivalókat,

*b)*fertőző betegségekkel és fertőző betegségekre gyanús személyekkel kapcsolatos tevékenységet,

*c)*kórokozó-hordozókkal kapcsolatos tennivalókat,

*d)*ételmérgezések esetén szükséges teendőket.

Kiemelem, hogy a **beadvány** a Csecsemő- és Gyermekgyógyászati Szakmai Kollégium által elfogadott, 2010-ben kihirdetésre került **Házi gyermekorvosi Kompetencia Listára hivatkozik** (Eü.Közlöny - 2010. május 7. (LX. évf. 10. sz.).

A listából a problémafelvetésre vonatkozó részeket emelem ki:

Házi gyermekorvos kompetencia listája a **gyermek- alapellátásban** annak a tevékenységi körnek a meghatározása, amelynek teljesítésére a házi gyermekorvos kötelezhető **(elvégzendő feladatok)**, illetve felkészültsége és a rendelkezésre álló infrastruktúra alapján, az adott jogi keretek között tevékenysége kiterjeszthető (**elvégezhető feladatok).**Az elvégezhető tevékenységek fedezetét csak a fejkvóta szerinti finanszírozás melletti **kiegészítő tevékenység-finanszírozás** biztosíthatja, melyeket a társadalombiztosítás vagy, annak hiányában a beteg - saját forrásból vagy kiegészítő biztosításán keresztül, javasolt díjtételek szerint - finanszírozhatja.

A kompetencia lista összességében egy széleskörű javaslat, ezen belül az adott orvos iuditiuma alapján dönt arról, hogy milyen diagnosztikus és terápiás beavatkozásokat végez el, s ezeket illetően személyes felelősséget is vállal.

Célja továbbá, hogy segítséget nyújtson ahhoz, hogy a **minimum felszerelés**-, a finanszírozás –változással és szakmai irányelvekkel összhangban szélesítse a házi gyermekorvos kompetenciáját a definitív ellátásban, speciális ismeretanyag megszerzése esetén. A kompetencia –lista alapját képezheti egy jártassági /licence vizsgarendszer bevezetésének. **Szakmai és jogi támaszt nyújt a házi gyermekorvos mindennapi tevékenységéhez.**

A jelenleg hatályos **minimum feltételek** vonatkozásában az **EKG készülék** megléte a gyermekorvosi praxisokban **nem tartozik a kötelező eszközök közé**:

Szakmakód: 6301, 6302, 6303

HÁZIORVOSI ÉS HÁZI GYERMEKORVOSI ELLÁTÁS

A háziorvosi és házi gyermekorvosi alapellátás szakmai minimumfeltételei

|  |  |
| --- | --- |
| I. Személyi feltételek |   |
| háziorvos/házi gyermekorvos | 1 |
| háziorvos: ápoló / házi gyermekorvos: asszisztens | 1 |
| **II. Tárgyi feltételek** |   |
| *1. A rendelő általános feltételei:*e rendelet 1. sz. melléklet 5. pontjában meghatározva | SZ |
| *2. Speciális tárgyi feltételek* |   |
| elemes otoscop | 1 |
| Desmareskanál\* | GY |
| oszcillométer vagy doppler (felnőtt háziorvosnál) | 1 |
| **EKG (csak felnőtt rendelőben)\*!!!!!!** | 1 |
| színlátást vizsgáló könyv, Kettesy- vagy Csapody-féle látásélesség vizsgáló tábla | 1 |
| egyszerhasználatos katéterek különböző méretekben\* | SZ |
| szemöblögető pohár | GY |
| orvosi táska | 1 |
| sürgősségi táska | SZ |
| ápolói táska | SZ |
|   |   |
| *Jelmagyarázat:* |
| SZ: | szükséges |
| GY: | gyermekrendelőben |
| \* | Szükséges, ha a rendelés nem szakorvosi rendelőintézetben történik. |

**A rendelőnek közforgalmú helyről megközelíthetőnek kell lennie.**

A lista szerkezete a **hatásköri kategóriákra** vonatkozóan tartalmazza az egyes tevékenységeket:

**DIAGNOSZTIKUS TEVÉKENYSÉGEK, ELJÁRÁSOK**

* Elvégzendő
* Elvégezhető

**SÜRGŐSSÉGI TEVÉKENYSÉG**

**önálló betegellátási tevékenység**

* Elvégzendő
* Elvégezhető

**BETEGELLÁTÁS SZAKELLÁTÁS IRÁNYÍTÁSÁVAL**

**TÁJÉKOZOTTSÁG**

**A kérdéses vizsgálatok tekintetében a kompetencia lista az alábbiakat tartalmazza:**

IV. A házi gyermekorvostól elvárt szakmai ismeretek

**Gyakorlati ismeretek**

Megfelelő jártasság birtokában EKG készítése (**megjegyzés: ha saját befektetés alapján van készüléke!!),** alapszintű értékelése, életkori jellemzők ismerete

**VII/11. KARDIOLÓGIA**

**DIAGNOSZTIKUS TEVÉKENYSÉGEK, ELJÁRÁSOK**

**Alaptevékenység**

* A gyermekkorban jellemző EKG- paraméterek és sajátosságok ismerete,
* Mellkas-röntgen vizsgálat, UH, Holter, EKG vizsgálat kezdeményezése és a lelet értelmezése
* Gyermekkardiológiai konzílium kezdeményezése

A műtétekkel kapcsolatosan az operatőr, vagy altató orvos által szükségesnek ítélt vizsgálatok végzése és elrendelése már a járó- és fekvőbeteg ellátások hatáskörébe tartoznak.

Mivel a szakorvosi - és nem az alapellátási szintű - ellátás nyújtása során merült fel az ismételt diagnosztikai vizsgálat szükségessége, ezért **a szakorvos jogosult és köteles ezekre újabb beutalót kiállítani**. Erről rendelkezik egyebekben a járóbeteg-szakellátás tevékenységi kódlistájának alkalmazásáról szóló **Szabálykönyv A24-es** pontja[1] is, **miszerint amennyiben a járóbeteg-szakellátás szakorvosa a páciens számára további, más szolgáltató, szakrendelés által elvégzendő eljárás elvégzését szükségesnek tartja, az orvosi eljárásra történő beutalást más szolgáltatótól nem kérheti,**így a műtéttel és altathatóság elbírálásával kapcsolatos vizsgálatokat, illetve az ehhez szükséges beutalókat sem kérheti az alapellátó háziorvosoktól/házi gyermekorvosoktól. Ugyanez vonatkozik ezeknek a betegeknek **utazási utalvánnyal történő ellátására is**.

**Összefoglalva:**

**1.** A házi gyermekorvosi praxisokban az **EKG készülék nem tartozik a minimum eszközfeltételek közé**, így az **EKG készítése sem tartozik** a házi gyermekorvos kötelezően elvégzendő fejkvóta finanszírozott alapfeladatai közé.

**2. A műtét előtti és altathatósági** vizsgálatok elrendelése, elvégzése és a **műthetőség eldöntése** **nem tartozik a háziorvosok/ házi gyermekorvosok kompetenciájába**, ezek a feladatok az alapellátókra nem háríthatók át.

3. A járóbeteg szakellátási tevékenységi kódlistájának" alkalmazásáról szóló "Szabálykönyv"  A24 pontjában meghatározottak egyértelműen szabályozzák, hogy **a járó- illetve fekvőbeteg szakellátás orvosa az egyéb orvosi eljárásra történő beutalást nem kérheti más orvostól - így a háziorvostól sem.**

4. **A szülőnek a gyermek egészségi állapotára vonatkozó**ismeretekkel, **orvosi leletekkel**, betegségeivel, gyógyszer vagy ételérzékenységével kapcsolatban információkkal kell rendelkeznie. Az **oltási státusára, életkori szűrésekre**vonatkozó eredményeket a gyermek **egészségügyi könyve** tartalmazza (háziorvos/házi gyermekorvos leletadási kötelezettsége a vizsgálatok eredményéről).

5. Ha a műtétet végző teamnek a műtét szempontjából a gyermek állapotára vonatkozóan további egyedi információra van még szüksége, a **szakmai konzultáció** etikus szabályai szerint **konziliumot kérhet** a gyermek alapellátó orvosától, különösen a posztoperatív ellátást befolyásoló krónikus betegségek, biztonságos otthoni ellátási körülmények vonatkozásában.

Bordány, 2011. március 02.

Tisztelettel:

Dr. Kovács Julianna
Országos Házi gyermekorvos Szakfelügyelő

**[1]** (A24) Amennyiben a járóbeteg-szakellátás szakorvosa a páciens számára további, más szolgáltató, szakrendelés által elvégezhető eljárás elvégzését szükségesnek tartja, az orvosi eljárásra történő beutalást más szolgáltatótól nem kérheti." Szabálykönyv a járóbeteg-szakellátás tevékenységi kódlistájának alkalmazásáról. <http://www.gyogyinfok.hu/magyar/szabalykonyv.html#konyv>